**Άρθρο 4 – Ισότητα: Προσθήκη της απαγόρευσης των δυσμενών διακρίσεων**

***Νικολέττα Πικραμένου***

*Δρ Συνταγματικού Δικαίου στο ΑΠΘ, Μεταδιδακτορική Ερευνήτρια στο Πανεπι-*

*στήμιο της Βαρσοβίας*

1. **Εισαγωγή**

Το συντάγματα αποτελούν την πιο έγκυρη έκφραση των συστημάτων διακυβέρνησης και λογοδοσίας των κρατών και καθώς υπερισχύουν (συνήθως) των άλλων πηγών δικαίου, αποτελούν κρίσιμα εργαλεία που μπορούν να προσφέρουν προστασία έναντι πολιτικών και νομικών αλλαγών που μπορεί να υπονομεύσουν ακόμη και τα ήδη εξασφαλισμένα δικαιώματα. Επίσης, τα συντάγματα ενσωματώνουν «συμβάσεις» μεταξύ των κυβερνήσεων και του λαού για την υλοποίηση των αξιών που προστατεύουν οπότε και ένα σύνταγμα μπορεί να διαμορφώσει σημαντικά τον εθνικό διάλογο, επηρεάζοντας με τη σειρά του τα κοινωνικά πρότυπα. Σύμφωνα με τον Οργανισμό Ηνωμένων Εθνών (ΟΗΕ) – Γυναίκες, από την δεκαετία του 1980 και μετά, τα περισσότερα συντάγματα σε παγκόσμιο επίπεδο περιλαμβάνουν γενικές διατάξεις για την ισότητα των φύλων και την απαγόρευση των διακρίσεων, ενώ πολλά έχουν πρόσθετες διατάξεις για την ισότητα των φύλων που αφορούν, για παράδειγμα, την προστασία από τη βία, την πρόσβαση στην εκπαίδευση, στην υγεία (UN Women, 2017). Ορισμένες διαδικασίες συνταγματικής αναθεώρησης έχουν συνοδευτεί και από άλλες μεταρρυθμίσεις όπως συγκεκριμένες γλωσσικές αλλαγές οι οποίες έχουν ως στόχο να αντιπροσωπεύουν όλα τα φύλα (Idem).

Η προστασία της ισότητας στο σύνταγμα είναι κομβική, ώστε να διασφαλίζεται ότι όλα τα άτομα, έχουν ίσα δικαιώματα και ευκαιρίες. Αυτό είναι ζωτικής σημασίας για μια δίκαιη και ισότιμη κοινωνία, καθώς προάγει τη δικαιοσύνη, αποτρέπει τις διακρίσεις και δίνει τη δυνατότητα σε όλες τις κοινωνικές ομάδες να συμμετέχουν πλήρως σε όλες τις πτυχές της ζωής. Παράλληλα, τα συντάγματα μπορούν να παρέχουν μια ισχυρή βάση για την αμφισβήτηση πρακτικών που εισάγουν διακρίσεις μέσω νομοθετικών και πολιτικών αλλαγών (Βλ. UN Women, 2023 και UNDP, 2023).

Σημαντική είναι εξίσου και η συμβολική σημασία ενός συντάγματος καθώς η ρητή αναφορά και προστασία των ανθρωπίνων δικαιωμάτων στέλνει ένα ηχηρό μήνυμα σχετικά με τις αξίες και τις προτεραιότητες μιας κοινωνίας. Χαρακτηριστικό πρόσφατο παράδειγμα είναι η Γαλλία η οποία το 2024, έγινε η πρώτη χώρα παγκοσμίως που κατοχύρωσε το δικαίωμα στην άμβλωση στο σύνταγμά της. Σύμφωνα με τη νέα διατύπωση του άρθρου 34 του Γαλλικού Συντάγματος «Ο νόμος καθορίζει τους όρους σύμφωνα με τους οποίους ασκείται η ελευθερία των γυναικών να προσφεύγουν σε άμβλωση, η οποία προστατεύεται». Με αυτή την κίνηση, η Γαλλία προσπάθησε να στείλει την δική της απάντηση όσον αφορά την προστασία των δικαιωμάτων των γυναικών μετά τις εξελίξεις που έχουν ακολουθήσει από το 2022 και μετά και την απόφαση του Ανωτάτου Δικαστηρίου των Ηνωμένων Πολιτειών της Αμερικής (ΗΠΑ) Dobbs v. Jackson Women’s Health Organization η οποία κατήργησε το ομοσπονδιακό συνταγματικό δικαίωμα στην άμβλωση και επηρέασε σημαντικά και την προστασία των δικαιωμάτων των γυναικών και στην Ευρώπη.

Με τη σειρά τους, οι εξελίξεις σε διεθνές και Ευρωπαϊκό επίπεδο σχετικά με την προστασία των ανθρωπίνων δικαιωμάτων έχουν επιπτώσεις που ήδη είναι εμφανείς και στην Ελλάδα. Για παράδειγμα, εάν και η τεχνητή διακοπή της εγκυμοσύνης στην Ελλάδα επιτράπηκε για πρώτη φορά το 1978, πρόσφατα ο δημόσιος διάλογος που αναπτύσσεται γύρω από το συγκεκριμένο θέμα τείνει να «αμφισβητεί» το συγκεκριμένο δικαίωμα που είναι κατοχυρωμένο εδώ και πολλά χρόνια (Βλ. Lifo Newsroom, 2025; Enikos.gr, 2025; Newsroom iEfimerida.gr, 2025). Λαμβάνοντας υπόψιν τις πρόσφατες νομικές και κοινωνικές εξελίξεις σχετικά με την προστασία των δικαιωμάτων και της ισότητας, η εξέταση της πιθανότητας της προσθήκης της απαγόρευσης των δυσμενών διακρίσεων στο Άρθρο 4 του Ελληνικού Συντάγματος κρίνεται απαραίτητη. Το συγκεκριμένο κείμενο αποτελεί μία συγκριτική παρουσίαση και ανάλυση καλών πρακτικών σχετικά με την διασφάλιση της ισότητας στο σύνταγμα καθώς χρησιμοποιεί παραδείγματα από όλο τον κόσμο όπου η συνταγματική αναθεώρηση οδήγησε σε θετικές προόδους. Σκοπός του είναι να αναδείξει πρακτικές που θα μπορούσαν να χρησιμοποιηθούν και στην Ελλάδα προκειμένου να εξασφαλισθεί ένα σύγχρονο Σύνταγμα το οποίο προστατεύει θεμελιώδη δικαιώματα και ανταποκρίνεται στις απαιτήσεις της σύγχρονης ελληνικής κοινωνίας.

1. **Η προστασία της ισότητας στα συντάγματα στον κόσμο**

Σύμφωνα με την παρούσα βιβλιογραφία, όσον αφορά την προστασία της ισότητας, τα περισσότερα συντάγματα περιλαμβάνουν είτε: 1) γενικές διατάξεις για την ισότητα και την απαγόρευση των διακρίσεων, είτε 2) ειδικές διατάξεις για την ισότητα που αφορούν, για παράδειγμα, συγκεκριμένες ομάδες και συγκεκριμένα θέματα όπως η προστασία συγκεκριμένων ομάδων από τη βία.

* 1. ***Γενικές διατάξεις για την ισότητα και απαγόρευση των διακρίσεων***

Πολλά συντάγματα απαγορεύουν τις διακρίσεις χρησιμοποιώντας συχνά ευρεία διατύπωση που καλύπτει διάφορους λόγους διάκρισης. Ο λόγος διάκρισης, γνωστός και ως «προστατευόμενο χαρακτηριστικό», είναι μια συγκεκριμένη ιδιότητα ή χαρακτηριστικό ενός ατόμου που προστατεύεται νομικά από τις διακρίσεις. Οι λόγοι αυτοί ορίζονται συνήθως από το νόμο και διαφέρουν ανάλογα με τη δικαιοδοσία, αλλά συχνά περιλαμβάνουν τη η φυλή, το φύλο, τη θρησκεία, την αναπηρία, την ηλικία, τον σεξουαλικό προσανατολισμό, την ταυτότητα φύλου, την έκφραση φύλου, τα χαρακτηριστικά φύλου κ.ο.κ. Η διαφορετική ή λιγότερο ευνοϊκή μεταχείριση κάποιου με βάση αυτά τα προστατευόμενα χαρακτηριστικά θεωρείται παράνομη διάκριση (Βλ. European Commission, Non-discrimination). Σύμφωνα με στατιστικά που δημοσίευσε το 2020 το World Policy Analysis Center, κάποια προστατευόμενα χαρακτηριστικά απαγορεύονται συχνότερα από ό,τι άλλα:

* Το 85% των συνταγμάτων απαγορεύει τις διακρίσεις λόγω βιολογικού φύλου ή κοινωνικού φύλου
* Το 78% των συνταγμάτων απαγορεύει τις θρησκευτικές διακρίσεις
* Το 76% των συνταγμάτων απαγορεύει τις διακρίσεις λόγω φυλής ή εθνικότητας
* Το 59% των συνταγμάτων απαγορεύει τις διακρίσεις λόγω κοινωνικοοικονομικής κατάστασης
* Το 27% των συνταγμάτων απαγορεύει τις διακρίσεις λόγω αναπηρίας
* Το 22% των συνταγμάτων απαγορεύει τις διακρίσεις λόγω ιθαγένειας και το 8% απαγορεύει τις διακρίσεις σε βάρος απάτριδων
* Το 5% των συνταγμάτων απαγορεύει τις διακρίσεις λόγω σεξουαλικού προσανατολισμού, ενώ το 3% ασχολείται με την ταυτότητα φύλου (World Policy Analysis Center, 2020).

Στην Ελλάδα, χαρακτηριστικό παράδειγμα των λόγων διάκρισης είναι ο Νόμος 4443/2016 κατά των διακρίσεων στην εργασία και στην απασχόληση (ΦΕΚ 232 Α΄) ο οποίος ενσωμάτωσε στο εθνικό δίκαιο τις Οδηγίες 2000/43/ΕΚ και 2000/78/ΕΚ:

*«απαγορεύονται οι διακρίσεις λόγω* ***φυλής, χρώματος, εθνικής ή εθνοτικής καταγωγής, γενεαλογικών καταβολών, θρησκευτικών ή άλλων πεποιθήσεων, αναπηρίας ή χρόνιας πάθησης, ηλικίας, οικογενειακής κοινωνικής κατάστασης, σεξουαλικού προσανατολισμού, ταυτότητας ή χαρακτηριστικών φύλου*** *στον τομέα της εργασίας και της απασχόλησης».*

Όσον αφορά τα συντάγματα, ένα χαρακτηριστικό παράδειγμα καλής χρήσης των λόγων διάκρισης είναι το Σύνταγμα της Νότιας Αφρικής:

***ΙΣΟΤΗΤΑ***

***ΕΝΟΤΗΤΑ 9 (1)******Κάθε άτομο*** *είναι ίσο ενώπιον του νόμου και έχει δικαίωμα ίσης προστασίας (…).*

***(3)*** *Το κράτος δεν μπορεί να κάνει αθέμιτες διακρίσεις άμεσα ή έμμεσα εις βάρος οποιουδήποτε ατόμου για έναν ή περισσότερους λόγους,* ***συμπεριλαμβανομένων της φυλής, του βιολογικού φύλου, του κοινωνικού φύλου, της εγκυμοσύνης, της οικογενειακής κατάστασης, της εθνοτικής ή κοινωνικής καταγωγής, του χρώματος, του σεξουαλικού προσανατολισμού, της ηλικίας, της αναπηρίας, της θρησκείας, της συνείδησης, των πεποιθήσεων, του πολιτισμού, της γλώσσας και της γέννησης.***

Ωστόσο, στο Μαυροβούνιο, το Σύνταγμα έχει μία γενικότερη διάταξη για τις διακρίσεις και δεν χρησιμοποιεί τους λόγους διάκρισης όπως γίνεται στα περισσότερα συντάγματα παγκοσμίως:

*Σύνταγμα Μαυροβουνίου, 2007, αν. 2013*

*Απαγόρευση των διακρίσεων*

*Άρθρο 8.*

***Απαγορεύονται οι άμεσες ή έμμεσες διακρίσεις για οποιονδήποτε λόγο.***

* 1. ***Ειδικές διατάξεις για την ισότητα***

Όπως ήδη αναφέρθηκε, άλλες χώρες θίγουν συγκεκριμένα θέματα που μπορεί να αντιμετωπίζει μία συγκεκριμένη ομάδα στο Σύνταγμά τους. Χαρακτηριστικά είναι τα παραδείγματα του Νεπάλ, της Αιγύπτου και της Κένυας:

***Σύνταγμα Νεπάλ, 2015 (αναθ. 2016)***

***Δικαιώματα των γυναικών***

***Άρθρο 38.*** *(1) Κάθε γυναίκα έχει ίσο δικαίωμα στην* ***καταγωγή*** *χωρίς καμία διάκριση λόγω φύλου.*

*(2) Κάθε γυναίκα έχει το δικαίωμα που σχετίζεται* ***με την ασφαλή μητρότητα και την αναπαραγωγική υγεία.***

*(3) Δεν επιτρέπεται να υπάρχει σωματική, ψυχική, σεξουαλική ή ψυχολογική ή άλλου είδους* ***βία*** *κατά των γυναικών, ή κάθε είδους καταπίεση με βάση τη θρησκευτική, κοινωνική και πολιτιστική παράδοση και άλλες πρακτικές. Μια τέτοια πράξη τιμωρείται από το νόμο και το θύμα έχει το δικαίωμα να λάβει αποζημίωση σύμφωνα με το νόμο.*

*(…)*

*(6) Και οι* ***δύο σύζυγοι*** *έχουν ίσα δικαιώματα στις περιουσιακές και οικογενειακές υποθέσεις.*

***Σύνταγμα Αιγύπτου, 2014 (αναθεωρημένο έως το 2019)***

***Οι ηλικιωμένοι***

***Άρθρο 83.*** *Το κράτος εγγυάται τα* ***δικαιώματα υγείας, τα οικονομικά, κοινωνικά, πολιτιστικά και ψυχαγωγίας των ηλικιωμένων, τους παρέχει τις κατάλληλες συντάξεις για να τους εξασφαλίσει ένα αξιοπρεπές επίπεδο διαβίωσης*** *και τους δίνει τη δυνατότητα να συμμετέχουν στη δημόσια ζωή. Το κράτος λαμβάνει υπόψη τις ανάγκες των ηλικιωμένων κατά τον σχεδιασμό των δημόσιων υπηρεσιών κοινής ωφέλειας. Επίσης ενθαρρύνει τις οργανώσεις της κοινωνίας των πολιτών να συμμετέχουν στη φροντίδα των ηλικιωμένων.*

***Σύνταγμα Κένυας, 2010***

***Άτομα με αναπηρία***

***Άρθρο 54.*** *(1) Ένα άτομο με οποιαδήποτε αναπηρία δικαιούται-*

*(α) να αντιμετωπίζεται με αξιοπρέπεια και σεβασμό και* ***να προσφωνείται και να αναφέρεται με τρόπο που δεν είναι υποτιμητικός-***

*(β) να έχει πρόσβαση σε εκπαιδευτικά ιδρύματα και εγκαταστάσεις για άτομα με αναπηρία που είναι ενσωματωμένα στην κοινωνία, στο βαθμό που αυτό είναι συμβατό με τα συμφέροντα του ατόμου,*

*(γ) σε εύλογη* ***πρόσβαση*** *σε όλους τους χώρους, στα μέσα μαζικής μεταφοράς και στην πληροφόρηση,*

*(δ) στη χρήση* ***της νοηματικής γλώσσας****, της γραφής Braille ή άλλων κατάλληλων μέσων επικοινωνίας (…)*

1. **Ζητήματα γλώσσας και συμπερίληψης**

Μία συνταγματική αναθεώρηση η οποία έχει ως στόχο να προστατεύσει τα ανθρώπινα δικαιώματα και την ισότητα, θα πρέπει να συνοδεύεται και από τις ανάλογες αλλαγές στην γλώσσα του συντάγματος. Αυτό γιατί η γλώσσα φαίνεται να παίζει ιδιαίτερα σημαντικό ρόλο στη διαμόρφωση των στάσεων της κοινωνίας κυρίως απέναντι στο φύλο. Η μελέτη-ορόσημο των Bem και Bem ανέφερε ότι οι γυναίκες είχαν σημαντικά λιγότερες πιθανότητες να υποβάλουν αίτηση για θέσεις εργασίας με αρσενικές καταλήξεις (Bem, Bem, 1973). Επιπλέον, η έρευνα έδειξε ότι τα στερεότυπα που προκαλούνται από τη γλώσσα είναι δύσκολο να ξεπεραστούν ακόμη και όταν αναφέρεται ρητά ότι οι αρσενικές γενικές εκφράσεις προορίζονται για να συμπεριλάβουν όλα τα φύλα καθώς η χρήση αρσενικών αντωνυμιών αυτόματα μας κάνει να φανταζόμαστε άνδρες.

Η χρήση των λέξεων στο αρσενικό γένος είναι διάχυτη στο Ελληνικό Σύνταγμα με χαρακτηριστικό παράδειγμα το άρθρο 4 του οποίου ο τίτλος είναι «Ισότητα των **Ελλήνων**». Η λέξη «Ελληνίδες» αναφέρεται μόνο στην παράγραφο 2: «**Οι Έλληνες και οι Ελληνίδες** έχουν ίσα δικαιώματα και υποχρεώσεις» και γίνεται αντιληπτό ότι αναφέρεται στην ισότητα μεταξύ των δύο φύλων αρσενικού και θηλυκού. Οι επόμενες παράγραφοι συνεχίζουν χρησιμοποιώντας μόνο το αρσενικό γένος: «1. Οι **Έλληνες** **είναι ίσοι** ενώπιον του νόμου», «3. **Έλληνες πολίτες είναι όσοι** (…)». Παραδείγματα σωστής χρήσης της συμπεριληπτικής γλώσσας είναι η σκόπιμη χρήση αντωνυμιών (αυτός και αυτή, άνδρας και γυναίκα) σε συντάγματα όπως αυτά της Αιθιοπίας, του Μαρόκου και της Τυνησίας καθώς με αυτόν τον τρόπο αναγνωρίζεται ότι η συνταγματική γλώσσα λειτουργεί για να «αναδιατάξει και να αναδιαμορφώσει την κοινωνία» κυρίως όσον αφορά θέματα ισότητας (Ní Aoláin et al., 2011).

Βέβαια, θα πρέπει να σημειωθεί ότι η ουδέτερη ως προς το φύλο γλώσσα είναι αυτή η οποία εγγυάται την ισότητα μεταξύ όλων των φύλων καθώς το φύλο δεν περιορίζεται στο θηλυκό/αρσενικό δίπολο αλλά πρόκειται για ένα φάσμα. Αυτό το επιβεβαιώνει και η Ευρωβουλή σύμφωνα με την οποία: «η ουδέτερη ως προς το φύλο γλώσσα είναι ένας γενικός όρος που καλύπτει τη χρήση μη σεξιστικής γλώσσας, γλώσσας χωρίς αποκλεισμούς ή γλώσσας που είναι δίκαιη ως προς το φύλο. Ο σκοπός της γλώσσας ουδέτερου ως προς το φύλο είναι να αποφεύγονται λεκτικές επιλογές που μπορεί να ερμηνευθούν ως προκατειλημμένες, μεροληπτικές ή υποτιμητικές, υπονοώντας ότι ένα

Βιολογικό φύλο ή κοινωνικό φύλο είναι ο κανόνας. Η χρήση γλώσσας χωρίς διακρίσεις με βάση το φύλο και χωρίς αποκλεισμούς συμβάλλει επίσης στη μείωση των έμφυλων στερεοτύπων, προωθεί την κοινωνική αλλαγή και συμβάλλει στην επίτευξη της ισότητας των φύλων» (European Parliament, 2018).

1. **Επίλογος: Προτάσεις για τη συνταγματική αναθεώρηση**

Μία πρόσφατη συγκριτική ανάλυση των ευρωπαϊκών συνταγμάτων έδειξε ότι «τα ευρωπαϊκά συντάγματα παρέχουν μια πιο συνεκτική και γενικευμένη εικόνα όσον αφορά τους παράγοντες χαρακτηριστικών που μπορεί να αποτελούν λόγους διάκρισης. Εκτός από τα πολιτισμικά στοιχεία που χαρακτηρίζουν τις μειονότητες (γλώσσα, εθνικότητα, θρησκεία, εθνικότητα), άλλοι παράγοντες όπως το κοινωνικό φύλο, η φυσική εμφάνιση (φαινότυπος), οι απόψεις ή οι πεποιθήσεις και η κοινωνική ή οικονομική κατάσταση περιλαμβάνονται γενικά στις διατάξεις κατά των διακρίσεων» (Vieytez, 2022). Ωστόσο, έως τώρα τα συντάγματα όχι μόνο στην Ευρώπη αλλά και ανά τον κόσμο εάν και περιέχουν κάποιες καλές πρακτικές συχνά δεν αντικατοπτρίζουν τις ανάγκες της σύγχρονης κοινωνίας καθώς δεν περιλαμβάνουν ρητές αναφορές στις πολλαπλές, σωρευτικές ή διαθεματικές διακρίσεις. Αυτό ίσως να συμβαίνει καθώς η κοινωνία εξελίσσεται και γίνεται όλο και πιο πολύπλοκη ταχύτερα από ό,τι είναι σε θέση να την ακολουθήσει ο νόμος.

Προκειμένου να γίνει πλήρως αντιληπτή η ανάγκη για συνταγματική αναθεώρηση η οποία να καλύπτει τις ανάγκες της σύγχρονης ελληνικής κοινωνία είναι σημαντική η αναφορά στην έννοια της «υπερποικιλομορφίας» (superdiversity). Η συγκεκριμένη έννοια, την οποία έχει εισάγει ο Steven Vertovec, αποδίδει το πώς οι κοινωνίες σε όλο τον κόσμο γίνονται όλο και πιο διαφορετικές - με πολλούς διαφορετικούς τρόπους και αναφέρεται στην αλληλεπίδραση διαφόρων στοιχείων όπως η εθνικότητα, η θρησκεία η ηλικία, το φύλο καθώς και το αντίκτυπο αυτών των ζυμώσεων στις κοινωνικές ομάδες. Παράλληλα, μια άλλη βασική έννοια που θα πρέπει να ληφθεί υπόψιν είναι η «διαθεματικότητα» (intersectionality), ένας όρος που εμφανίσθηκε για πρώτη φορά μέσα από το έργο της Kimberlé Williams Crenshaw, και σκοπός της ήταν να ασκήσει κριτική στο αμερικανικό δίκαιο και στο πώς αντιμετώπιζε θέματα κατά των διακρίσεων, αναδεικνύοντας πώς εξαιρούσε συγκεκριμένες κοινωνικές ομάδες όπως οι μαύρες γυναίκες.

Στις ημέρες μας, γίνεται σαφές ότι υπάρχει μεγάλη ανάγκη οι διαδικασίες της συνταγματικής αναθεώρησης να γίνονται με γνώμονα τις έννοιες της «υπερποικιλομορφίας» και της «διαθεματικότητας». Για να επιτευχθεί αυτό θα ήταν σημαντικό να ξεπεραστούν πρακτικές του παρελθόντος όπου η ισότητα και η απαγόρευση των διακρίσεων θεωρούνταν συχνά ως ξεχωριστά δικαιώματα, αλλά να αντιμετωπιστούν από κοινού χρησιμοποιώντας ως εργαλεία στοιχεία όπως οι λόγοι διάκρισης, η συμπεριληπτική γλώσσα. Αυτή είναι μια πιο ικανοποιητική προσέγγιση, διότι αναγνωρίζει την ισότητα ως ένα γενικότερο δικαίωμα με διάφορους μηχανισμούς εφαρμογής. Κατ’επέκταση, μια «καλή» διάταξη για την ισότητα θα πρέπει να συνδυάζει στοιχεία από όλα όσα αναφέρθηκαν παραπάνω καθώς είναι σημαντικό να διασφαλίζει την τυπική ισότητα (formal equality) (δηλαδή την ισότητα ενώπιον του νόμου και/ή την ίση προστασία βάσει του νόμου) και την ουσιαστική ισότητα (substantive equality), η οποία αποσκοπεί στην εξασφάλιση αυτού που μπορεί να ονομαστεί «πραγματική» ισότητα στην πράξη (Heymann et al., 2020).

**Βιβλιογραφία**

Bem SL, Bem DJ., 1973, Does Sex-biased Job Advertising “Aid and Abet” Sex Discrimination?1. Journal of Applied Social Psychology, 3(1):6–18.

European Parliament, 2018, Gender-Neutral Language in the European Parliament <https://www.europarl.europa.eu/cmsdata/151780/GNL_Guidelines_EN.pdf>

Heymann, J., Sprague, A. and Raub, A., 2020, Advancing Equality: How Constitutional Rights Can Make a Difference Worldwide. California: University of California Press. Available at: <https://doi.org/10.1525/luminos.81>.

Ní Aoláin, F., Cahn, N. R., Haynes, D. F., & Ni Aolain, F., 2011, Gendering Constitutional Design in Post-Conflict Societies. William & Mary Journal of Women and the Law, 17, 509.

UN Women, 2017, Policy Brief No. 8 “Why and how constitutions matter for advancing gender equality” <https://www.unwomen.org/sites/default/files/Headquarters/Attachments/Sections/Library/Publications/2017/Why-and-How-Constitutions-Matter-en.pdf>

UN Women 2023, A guidance note on the making and shaping of Constitutions from a gender perspective – Executive Summary <https://constitutions.unwomen.org/sites/default/files/2023-09/unw%20guidance%20note%20on%20the%20making%20and%20shaping%20of%20constitutions%20from%20a%20gender%20perspective%20executive%20sum.pdf>

UNDP, 2023, Protecting Human Rights in Constitutions <https://www.undp.org/sites/g/files/zskgke326/files/2023-10/undp-protecting-human-rights-in-constitutions.pdf>

Vieytez R.J.E, 2022, Constitutions, Minorities and Superdiversity, The Age of Human Rights Journal <https://revistaselectronicas.ujaen.es/index.php/TAHRJ/article/view/6770/7346>

**Διαδίκτυο**

European Commission, Non-discrimination <https://commission.europa.eu/aid-development-cooperation-fundamental-rights/your-fundamental-rights-eu/know-your-rights/equality/non-discrimination_en#:~:text=Documents-,Know%20your%20rights,the%20Charter%20of%20Fundamental%20Rights>.

Enikos.gr, 2025, Ειρήνη Μερκούρη: «Να σταματήσουν οι γυναίκες να κάνουν εκτρώσεις – Είναι δυνατόν ο φόνος να γίνει δικαίωμα και νόμος;» <https://www.enikos.gr/lifestyle/eirini-merkouri-na-stamatisoun-oi-gynaikes-na-kanoun-ektroseis-einai-dynaton-o-fonos-na-ginei-dikaioma-kai-nomos/2330820/>

Lifo Newsroom, 2025, Άρης Σερβετάλης: «Οι αμβλώσεις είναι δολοφονία, να το κυοφορήσει και μετά ας το πετάξει» <https://www.lifo.gr/lifoland/its-viral/aris-serbetalis-oi-ambloseis-einai-dolofonia-na-kyoforisei-kai-meta-petaxei>

Newsroom iEfimerida.gr, 2025, Θεοφανία Παπαθωμά: Καθαρός φόνος η άμβλωση, το παιδί ενός βιασμού είναι από το κάρμα της μαμάς <https://www.iefimerida.gr/zoi/theofania-papathoma-gia-ektrosi-katharos-fonos>

World Policy Analysis Center, 2020, How constitutions around the world address the rights to equality, education, and health <https://www.worldpolicycenter.org/how-constitutions-around-the-world-address-the-rights-to-equality-education-and-health>